COMUNA BELCIUGATELE                                                                      ANEXA LA HCL ..../............
CONSILIUL LOCAL


REGULAMENT DE ORGANIZARE ȘI FUNCȚIONARE AL COMPARTIMENTULUI DE ASISTENȚĂ SOCIALĂ ORGANIIZAT LA NIVELUL COMUNEI BELCIUGATELE, JUDEȚUL CĂLĂRAȘI

Cap. I. DISPOZIȚII GENERALE
Art. 1. Compartimentul Asistență Socială din cadrul aparatului de specialitate a primarului comunei Belciugatele, funcționează în sediul Primăriei comunei Belciugatele, județul Călărași.
Art. 2. Compartimentul Asistență Socială funcționează și este organizat în conformitate cu legislația română în vigoare și cu prezentul Regulament de organizare și funcționare, având rolul de a identifica și soluționa problemele sociale ale comunității din domeniul protecției copilului, familiei, persoanelor singure, persoanelor vârstnice, persoanelor cu handicap, precum și alte persoane aflate în situații de nevoie socială.

OBIECTUL DE ACTIVITATE
Art. 3. Obiectul de activitate al compartimentului îl constituie acordarea de servicii sociale cu caracter primar și specializate menite să asigure prevenirea, limitarea sau înlăturarea efectelor temporare sau permanente ale situațiilor de risc din domeniul protecției copilului, familiei, persoanelor singure, persoanelor vârstnice, persoanelor cu handicap, precum și a oricăror persoane aflate în nevoie ce pot genera marginalizarea sau excluderea socială. Serviciile cu caracter primar constau în:
a) activități de identificare a nevoii sociale individuale, familiale și de grup;
b) activități de informare cu privire la drepturi și obligații specifice;
c) măsuri și acțiuni de conștientizare și sensibilizare socială;
d) măsuri și acțiuni de urgență în vederea reducerii efectelor situațiilor de criză;
e) măsuri și acțiuni de sprijin în vederea menținerii în comunitate a persoanelor în dificultate;
f) activități și servicii de consiliere;
g) orice alte măsuri și acțiuni care au drept scop prevenirea sau limitarea unor situații de dificultate ori vulnerabilitate, care pot duce la marginalizare sau excluziune socială.
Serviciile sociale specializate se asigură în colaborare cu Direcția Generală de Asistență Socială și Protecția Copilului Călărași și instituții publice care au constituite compartimente de asistență socială. Acestea au drept scop menținerea, refacerea sau dezvoltarea capacităților individuale pentru depășirea unei situații de nevoie socială constând în:
a) recuperare și reabilitare;
b) suport și asistență pentru familiile și copiii aflați în dificultate;
c) asistență și suport pentru persoanele cu dizabilități;
d) asistență și suport pentru toate categoriile de persoane aflate în nevoie socială;
e) sprijin și orientare pentru integrarea, readaptarea și reeducarea profesională;
f) mediere socială;
g) orice alte măsuri și acțiuni care au drept scop menținerea, refacerea sau dezvoltarea capacităților individuale pentru depășirea unei situații de nevoie socială.
Art. 4. Compartimentul de asistență socială are responsabilitatea creării, menținerii și dezvoltării serviciilor sociale cu caracter primar, în funcție de nevoile sociale identificate, cu scopul prioritar de susținere a funcționalității sociale a persoanei în mediul propriu de viață, familial și comunitar.
Art. 5. Principiile și valorile care stau la baza furnizării serviciilor sociale sunt:
a) solidaritatea socială;
b) unicitatea persoanei;
c) libertatea de a alege serviciul social în funcție de nevoia socială;
d) egalitatea de șanse și nediscriminarea în accesul la serviciile sociale și în furnizarea serviciilor sociale;
e) participarea beneficiarilor la întregul procesul de furnizare a serviciilor sociale;
f) transparența și responsabilitatea publică în acordarea serviciilor sociale;
g) proximitate în furnizarea serviciilor sociale;
h) competitivitate și confidențialitate în furnizarea serviciilor sociale. 
Cap. II. STRUCTURA ORGANIZATORICĂ
Art. 6. Inspectorul (asistent social) din cadrul Compartimentului de Asistență Socială are atribuții în următoarele segmente de activitate:
· asistență socială;
· venit minim garantat, ajutoare de urgență și alte ajutoare;
· alocații familiale;
· protecția copilului;
· asistență persoane cu handicap;
· activitate de autoritate tutelară.
Art. 7. Compartimentul de Asistență Socială din cadrul Primăriei comunei Belciugatele, în exercitarea atribuțiilor ce îi revin, va colabora în toate problemele cu celelalte compartimente din aparatul de specialitate al primarului.
Art. 8. Pentru a desfășura o activitate eficientă, în cadrul Compartimentului de Asistență Socială trebuie să se respecte următoarele drepturi ale beneficiarilor de servicii sociale, după cum urmează:
· să li se garanteze demnitatea, unicitatea și valoarea fiecărei persoane;
· să li se asigure viața intimă;
· să li se respecte drepturile și libertățile fundamentale, fără discriminare pe bază de etnie, sex, religie, opinie sau altă circumstanță personală ori socială, vârstă, convingeri politice sau religioase, statut material, deficiență fizică sau psihică;
· să fie informați asupra situațiilor de risc, precum și asupra drepturilor și îndatoririlor sociale ce le revin;
· să li se comunice, în termeni accesibili, informațiile privind drepturile fundamentale și măsurile legale de protecție, precum și cele privind condițiile care trebuie îndeplinite pentru a le obține;
· să participe la procesul de luare a deciziilor în furnizarea serviciilor sociale;
· să li se asigure păstrarea confidențialității asupra informațiilor furnizate și primate;
· să li se asigure continuitatea serviciilor sociale furnizate, atât cât se mențin condițiile care au generat situația de dificultate;
· să fie protejați de lege atât ei, cât și bunurile lor, atunci când nu au capacitate de decizie, chiar dacă sunt îngrijiți în familie sau într-o instituție;
· să participe la luarea deciziilor privind intervenția socială care li se aplică, putând alege variante de intervenții, dacă acestea există;
· să participe la evaluarea serviciilor sociale primite;
· să fie respectate toate drepturile speciale care privesc minorii sau persoanele cu handicap;
· să primească serviciile sociale prevăzute în planul individualizat de asistență; 
· să refuze în condiții obiective, primirea serviciilor sociale;
· să fie informat, în timp util și în termeni accesibili asupra:
1. modificărilor intervenite în acordarea serviciilor sociale;
2. oportunității acordării altor servicii sociale;
3. listei la nivel local cuprinzând furnizorii acreditați să acorde servicii sociale;
4. să li se aducă la cunoștință cu ocazia intervențiilor Regulamentului de ordine internă.
· să aibă acces la propriul dosar;
· să-și exprime nemulțumirea cu privire la acordarea serviciilor sociale;
· să formuleze verbal și/sau în scris reclamații cu privire la acordarea serviciilor sociale;
· să primească răspuns la cereri și reclamații în termenul prevăzut de lege;
· să se respecte legislația privind sănătatea și siguranța la locul de muncă, prevederile legate de igienă, planuri de urgență, prevenire, formare și informare.
Cap. III. CONDUCEREA ȘI CONTROLUL
Art. 9. Persoana cu atribuții de asistență socială urmărește în principal respectarea prevederilor legale pe linie de asistență socială prin acordarea de servicii primare și de specialitate care au drept scop protecția copilului, familiei, persoanelor singure, persoanelor vârstnice, persoanelor cu dizabilități și a oricăror alte persoane aflate în nevoie.
Cap. IV. ATRIBUȚII PRIVIND VENITUL MINIM GARANTAT, AJUTOARE DE URGENȚĂ ȘI AJUTOARE DE ÎNMORMÂNTARE
Art. 10. În aplicarea prevederilor Legii nr. 416/2001 privind venitul minim garantat cu modificările și completările ulterioare și a prevederilor H.G. nr. 50/2011 cu modificările și completările ulterioare:
· înregistrează și soluționează cererile de solicitare a ajutorului social, în termen legal;
· întocmește anchete sociale pentru acordarea/neacordarea ajutorului social, în termen legal;
· propune, pe bază de referat, primarului acordarea/neacordarea/suspendarea/modificarea/încetarea ajutorului social, după caz, prin dispoziție;
· urmărește îndeplinirea de către beneficiarii de ajutor social a obligațiilor ce le revin;
· modifică cuantumul ajutorului social, suspendă și încetează plata ajutorului social;
· efectuează periodic noi anchete sociale în vederea respectării condițiilor care au stat la baza acordării ajutorului social;
· înregistrează și soluționeză pe bază de anchetă socială cererile de acordare a ajutoarelor de urgență;
· transmite în termen legal la AJPIS Călărași, situațiile statistice privind aplicarea Legii nr. 416/2001 (Anexele nr. 10,14,8 și 7, 4(5) și 5(6));
· întocmește situații lunare privind efectuarea orelor ce urmează a fi prestate de beneficiarii de ajutor social și cu respectarea normelor de securitate și igienă în muncă;
· întocmește situația privind persoanele și familiile marginalizate social și stabilește măsuri individuale în vederea prevenirii și combaterii marginalizării sociale;
Art. 11. Asigură acordarea, modificarea sau încetarea dreptului la ajutor pentru încălzirea locuinței cu lemne beneficiarilor de ajutor social în baza Legii nr. 416/2001 privind venitul minim garantat.
ALOCAȚIA DE STAT PENTRU COPII
Art. 12. În aplicarea prevederilor Legii nr. 61/1993 privind alocația de stat pentru copii, cu modificările și completările ulterioare, urmărește:
· primește cererile pentru acordarea alocației de stat pentru copiii și actele dooveditoare din care rezultă îndeplinirea condițiilor legale de acordare a acestui drept;
· întocmește și înaintează la AJPIS Călărași, borderoul privind situația cererilor înregistrate pentru acordarea alocației de stat;
· primește cererile și propune AJPIS Călărași, schimbarea reprezentantului legal al copilului și plata alocației de stat restantă, sau orice alte modificări care au apărut pe parcursul acordării acestui drept.
ALOCAȚIA DE SUSȚINERE A FAMILIEI
Art. 13. În aplicarea prevederilor Legii nr. 277/2011 privind alocația de susținere a familiei cu completările ulterioare:
· primește cererile și declarațiile pe propria răspundere depuse de familiile care au în întreținere copii în vârstă de până la 18 ani;
· verifică, prin anchete sociale, îndeplinirea de către solicitanți a condițiilor de acordare a alocației de susținere a familiei;
· propune, pe bază de referat, primarului, acordarea/neacordarea prin dispoziție, după caz, a alocației de susținere a familiei;
· efectuează periodic anchete sociale în vederea urmăririi respectării condițiilor de acordare a dreptului de acordare a alocației;
· propune, pe bază de referat, primarului, modificarea, suspendarea sau încetarea prin dispoziție, după caz, a alocației;
· întocmește și transmite până în data de 5 ale lunii curente pentru luna precedentă la AJPIS Călărași: Borderoul privind cererile noi de acordare a alocației (Anexa 3 și 4 la Normele metodologice de aplicare a Legii, respectiv H.G. 38/2011).
· comunică în termen legal familiilor beneficiare dispoziția primarului de acordare/respingere/modificare/încetare a dreptului la alocația de susținere a familiei.
STIMULENT EDUCAȚIONAL
Art. 14. În aplicarea prevederilor Legii nr. 248/2016, privind stimularea participării în învățământul preșcolar a copiilor provenind din familii defavorizate:
· primește cererile și declarațiile pe proprie răspundere depuse de familiile cu copii;
· verifică îndeplinirea condițiilor de eligibilitate a dreptului la stimulent educațional;
· pe parcursul acordării asigură verificarea menținerii condițiilor de acordare și îndeplinirea criteriilor de prezență a copiilor proveniți din famili defavorizate;
· propune spre aprobare/modificarea/ încetarea dreptului, după caz;
· comunică dispozițiile primarului beneficiarului, în termenul legal stabilit;
· asigură lunar comandarea și distribuirea tichetelor sociale de grădiniță către beneficiari;
· întocmește lunar anexele privind tichetele sociale de grădiniță, comandate, distribuite, achiziționate de unitatea administrativ-teritorială și returnate de către titularul UAT-ului;
· întocmește și transmite lunar Agenției Județene pentru Plăți și Inspecție Socială Călărași, situația privind beneficiarii dreptului la Stimulent Educațional.
CONCEDIU ȘI INDEMNIZAȚIE CREȘTERE COPIL
Art. 15. În vederea aplicării prevederilor O.U.G. nr. 111/2010 cu modificările și completările ulterioare, persoana cu atribuții de asistență socială din cadrul Compartimentului de Asistență Socială, primește cererile de acordare a concediului de creștere copil și indemnizației lunare și acte doveditoare din care rezultă îndeplinirea condițiilor legale de acordare a acestui drept, a stimulentului de inserție și sprijinului lunar. Transmite lunar la AJPIS Călărași în termenul legal stabilit borderoul cuprinzând cererile înregistrate de acordare a acestor drepturi.
PROTECȚIE SPECIALĂ
Art. 16. În aplicarea prevederilor Legii nr. 448/2006 privind protecția și promovarea drepturilor persoanelor cu handicap cu modificările și completările ulterioare coroborate cu prevederile H.G. nr. 268/2007 cu modificările și completările ulterioare și ale H.G. nr. 430/2008:
· primește dosarele de încadrare în grad de handicap de la beneficiari atât pentru cazurile noi, cât și prelungiri, însoțite de actele doveditoare și le transmite Serviciul de Evaluare Complexă a Persoanelor Adulte cu Handicap Călărași, în termenul legal;
· întocmește ancheta socială necesară în vederea încadrării în grad de handicap și în cazul reevaluării certificatelor de încadrare în grad de handicap, în vederea menținerii dreptului, cu condiția să fie  îndeplinite condițiile legislației în vigoare;
· verifică activitatea asistentului personal al persoanei cu handicap grav, cu privire la îndeplinirea obligațiilor prevăzute în contractul de muncă;
· întocmește anchetele sociale pentru copii cu handicap grav care au angajat asistent personal în vederea reexpertizării și încadrării într-un grad de handicap, planul de servicii și fișa de monitorizare a copiilor care beneficiază de protecție specială;
· întocmește anchete sociale pentru acordarea indemnizației de însoțitor cuvenite părinților sau reprezentanților legali ai copilului cu handicap grav precum și adultului cu handicap grav sau reprezentantului său legal și propune după caz;
· întocmește dosarul administrativ pentru persoanele încadrate în grad de handicap mediu, accentuat și grav și se ocupă de transmiterea acestora acestora la Direcția Generală de Asistență Socială și Protecție Călărași;
· preia cererile de acordare a unor facilități pentru persoanele cu handicap și se ocupă de soluționarea acestora: card legitimație de parcare și rovinietă.
PROTECȚIA COPILULUI
Art. 17. În aplicarea prevederilor Legii nr. 272/2004 privind protecția și promovarea drepturilor copilului cu modificările și completările ulterioare:
· monitorizează și analizează situația copiilor din unitatea administrativ-teritorială, precum și modul de respectare a drepturilor copiilor, asigurând centralizarea și sintetizarea datelor și informațiilor relevante;
· identifică și evaluează situațiile care impun acordarea de servicii și/sau prestații pentru prevenirea separării copilului de familia sa întocmind planul de servicii pe care îl supune primarului spre aprobare prin dispoziție;
· identifică și monitorizează copii cu părinții plecați la muncă în străinătate și întocmește și transmite la DGASPC Călărași, toate solicitările referitoare la această categorie de copii;
· asigură consilierea și informarea famililor cu copii în întreținere asupra drepturilor și obligațiilor acestora, asupra drepturilor copilului și asupra serviciilor disponibile pe plan local;
· vizitează copiii la locuința lor și se informează despre felul în care aceștia sunt îngrijiți, despre sănătatea și dezvoltarea lor fizică, educarea, învățătura și pregătirea lor profesională, acordând, la nevoie, îndrumările necesare, întocmește anchete sociale cu privire la situația acestor copii;
· propune primarului, în cazul în care este necesar, luarea unor măsuri de protecție specială, în condițiile legii;
· colaborează cu Direcția Generală de Asistență Socială și Protecția Copilului în domeniul protecției copiulului și transmite acesteia toate datele și informațiile solicitate din acest domeniu;
· colaborează cu colectivitatea locală în vederea identificării nevoilor comunității și soluționării problemelor sociale care privesc copiii.
Cap. V. DISPOZIȚII FINALE
Art. 18. Sarcinile, atribuțiile și competențele din prezentul regulament  pot fi completate și modificate cu aprobarea Consiliului Local, ca urmare a modificării structurii organizatorice în baza noilor prevederi legale în domeniul asistenței sociale.
Fișele posturilor se aprobă de către primar, secretar, în funcție de delegarea competențelor și se actualizează ori de câte ori este nevoie în funcție de dispozițiile legale intervenite ulterior. Personalul este obligat să cunoască sarcinile și responsabilitățile ce revin compartimentului în care este încadrat și să le îndeplinească întocmai. 
Nerespectarea dispozițiilor Regulamentului de organizare și funcționare atrage după sine răspunderea disciplinară, administrativă, civilă sau, după caz, penală.
Prezentul Regulament de organizare și funcționare intră în vigoare începând cu data aprobării lui de către Consiliul Local Belciugatele, respectiv în data de 24.11.2022.

